**Quddiesa tal-Milied**

Talbiet ta’ Maħfra

Mulej, nitolbuk taħfrilna ta’ dawk id-drabi li ħsibna biss fina nfusna u ma ġibniex ruħna tajjeb b’rispett lejn l-oħrajn. Mulej ħniena

*Ngħidu Flimkien:* ***Mulej ħniena***

Mulej, aħfer lil dawk in-nies li jgħidu affarijiet li jweġġgħu lill-oħrajn. Kristu ħniena.

*Ngħidu Flimkien:* ***Kristu ħniena***

Mulej, nitolbuk maħfra ta’ meta ma konniex strumenti ta' paċi ma' dawk kollha ta' madwarna permezz tal-azzjonijiet tagħna. Mulej ħniena

*Ngħidu Flimkien:* ***Mulej ħniena***

**Qari mill-Ktieb tal-Profeta Isaija**

Il-poplu li kien miexi fid-dlam ra dawl kbir;

in-nies li joqogħdu f’art id-dlam dawl idda fuqhom.

Int kattart il-ġens,

kabbart l-hena;

huma ferħu quddiemek,

bħalma jifirħu fi żmien il-ħsad,

bħalma jifirħu fi qsim il-priża.

Il-Kelma tal-Mulej

*Ngħidu Flimkien:* **Inroddu ħajr lil Alla**.

**Salm Responsorjali** Salm 96

*Ngħidu Flimkien:* **Illum twieled Salvatur, li hu Ġesù Bambin.**

Għannu lill-Mulej għanja ġdida;

Għannu lill-Mulej fl-art kollha!

Għannu lill-Mulej, bierku ismu!

*Ngħidu Flimkien:* **Illum twieled Salvatur, li hu Ġesù Bambin.**

Ħabbru minn jum għal ieħor is-salvazzjoni tiegħu.

Xandru fost il-ġnus is-sebħ tiegħu,

Fost il-poplu kollha l-għeġubijiet tiegħu.

Għax kbir il-Mulej, ta’ min ifaħħru ħafna.

*Ngħidu Flimkien:* **Illum twieled Salvatur, li hu Ġesù Bambin.**

**Qari mill-Evanġelju skont San Luqa** Lq. 2:15-20

Meta mbagħad l-anġli ħallewhom u telgħu s-sema, ir-rgħajja bdew jgħidu lil xulxin: “Ejjew immorru Betlem ħa naraw x’ġara kif għarrafna l-Mulej.”

Marru mela jgħaġġlu, u sabu lil Marija u lil Ġużeppi bit-tarbija mimduda f’maxtura. Kif raw dan, bdew jgħarrfu b’kulma kien intqal lilhom dwar dik it-tarbija, u kull min semagħhom baqa’ mistagħġeb b’dak li qalulhom ir-rgħajja. Marija, min-naħa tagħha, baqgħet tgħożż f’qalbha dawn il-ħwejjeġ kollha u taħseb fuqhom bejnha u bejn ruħha. Ir-rgħajja mbagħad reġgħu lura, isebbħu u jfaħħru lil Alla għal kulma kienu raw u semgħu, kif l-anġlu kien qalilhom.

Il-Kelma tal-Mulej

*Ngħidu Flimkien:* **Tifħir lilek, Kristu.**

**Talba ta’ ringrazzjament wara t-Tqarbin**

Mulej agħmilna strument tal-paċi tiegħek.

fejn hemm il-mibgħeda, ħallini nħeġġeġ l-imħabba;

fejn hemm il-ħtija, ħallini nferrex il-maħfra;

fejn hemm id-dubju, ħallini ndaħħal il-fidi;

fejn hemm il-qtigħ il-qalb, ħallini nqawwi t-tama;

fejn hemm id-dlam, ħallini inkebbes id-dawl;

fejn hemm in-niket, ħallini nxerred il-ferħ. Ammen.

*Talba ta’ San Franġisk t’Assisi*